Nicolae Ciucă, semnal de alarmă. Pericolul populismului şi extremismului e cât se poate de real
Partidele populiste şi extremiste sunt un pericol real în multe zone din Europa, iar România nu este ferită, atrage atenţia Nicolae Ciucă.
Fostul premier, actual preşedinte al PNL, atrage atenţia că este vorba despre unitate în rândul românilor. Acest fenomen nu poate fi stopat altfel, iar conştientizarea pericolului nu trebuie amânată.
"Am fost de curând, săptămâna trecută, weekendul trecut, de fapt, la românii din Diaspora, din Spania şi din Franţa.
Şi am fost acolo pentru că am zis că este benefic pentru ei, dar şi pentru noi, să tragem acel semnal de alarmă despre care toată lumea vorbeşte, dar prea puţină lume se angajează să facă ceva, şi anume întărirea unităţilor românilor oriunde s-ar afla ei şi conştientizarea creşterii acestei componente a populismului şi extremismului", a declarat sâmbătă, 23 martie, Nicolae Ciucă.
În acest moment, liderul PNL se află într-o vizită în Republica Moldova. Îl însoţesc acolo Rareş Bogdan, prim-vicepreşedinte PNL şi fostul premier Theodor Stolojan. Pe agenda de lucru se află o întâlnire cu membrii şi susţinătorii PNL Moldova.
În continuare discursului său, Nicolae Ciucă a subliniat că actualii oameni politici trebuie să aibă curajul să vorbească deschis despre pericolele extremismului.
Istoria ne va arăta ce s-a întâmplat când populiştii şi extremiştii au ajuns la putere. Asta nu se mai poate repeta, iar preşedintele PNL îndeamnă la asumarea luptei împotriva acestui curent.
"Suntem aici oameni care am trecut prin viaţă, am avut fiecare experienţele noastre, profesiile noastre. (…)
Trebuie să începem să vorbim, să avem curajul să vorbim, să ne întoarcem în istorie şi să vedem ce s-a întâmplat în istorie când la putere au fost partidele extremiste, partidele populiste şi să ne asumăm această luptă împotriva populismului şi extremismului", a mai spus Nicolae Ciucă, în timpul vizitei efectuate peste Prut.
Promisiuni false şi deşarte din partea extremiştilor. Apelul liderului PNL către clasa politică
Populiştii şi extremiştii le sucesc minţile oamenilor, afirmă liderul PNL. Totul nu reprezintă decât promisiuni false, oamenii ajungând să creadă inutil într-o viitoare prosperitate şi linişte.
În vremuri grele şi complicate ne trebuie echilibru, îndeamnă Nicolae Ciucă. El spune că toate formaţiune de centru dreapta şi centru stânga trebuie să se unească pentru a lupta împotriva reprezentanţilor formaţiunilor şi curentelor extremiste.
"Există vectori şi instrumente care permit exponenţilor acestor două curente (…) să le sucească minţile oamenilor şi să-i determine să schimbe percepţia şi să creadă în promisiunile false, deşarte cum că ei pot aduce bunăstare, prosperitate şi linişte. Nu este adevărat. (…)
Trebuie să ne asumăm acest lucru, pentru că, indiferent că vorbim de centru-dreapta sau de centru-stânga, au totuşi un teren comun, au medianele echilibrului, adică sunt la centru. În vremuri grele şi complicate ne trebuie acest echilibru. Ne trebuie acea gândire prin care să realizăm care ar putea să fie consecinţele, efectele acţiunii sau inacţiunii noastre", a mai declarat Ciucă.
Vizită la mormântul lui Grigore Vieru
Preşedintele PNL a postat şi un mesaj pe pagina sa de Facebook, în contextul vizitei din Republica Moldova. El a vizitat locul unde se odihneşte regretatul poet Grigore Vieru.
"Mi-am început vizita la Chișinău cu un omagiu adus marelui poet Grigore Vieru, a cărui memorie va rămâne veșnic vie prin opera sa. Creațiile sale ne vorbesc și astăzi despre cele mai importante valori pe care le avem: iubirea de neam și de patrie.
Alături îi stau acum Doina și Ion Aldea Teodorovici – voci emblematice care au devenit simboluri ale renașterii naționale a Republicii Moldova. Să îi păstrăm mereu în amintire ca repere culturale și artistice de mare preț!
Îi mulțumesc fiului lui Grigore Vieru pentru darul de suflet primit astăzi, un manuscris original al maestrului – scris în 1971, în orașul ucrainean Truskaveț – și o ediție limitată de poezii, pe care am promis că le voi dona Senatului, pentru a fi puse la loc de cinste în expoziție", a scris Nicolae Ciucă, sâmbătă, pe Facebook.